Kgotso Pieter David Maphalla o tswaletswe Bohlokong, Bethlehem, ho la Freistata, ka la 25 Hlakola 1955. Ke mora wa mme Melita Maphalla le ntate Mabusetsa Maphalla eo eseng e le mofu. O kene dikolo Bohlokong Lower Primary, Thabang Lower Primary, Khanyeng Higher Primary le Tiisetsang Secondary moo a phethetseng lengolo la materiki teng ka selemo sa 1974. Kamora moo o ile a ya ithutela dithuto tsa botitjhere mane QwaQwa koletjheng ya mehleng ya thuto, Tshiya moo a ileng a fumana lengolo la Primary Teachers Certificate ka selemo sa 1976. Ka selemo sa 1977 o ile a qala ho ruta sekolong sa Tshibollo Secondary se hona moo QwaQwa moo a rutileng dithuto tsa senyesemane le histori. Ka 1982 Maphalla o ile a boela hahabo Bohlokong moo a ileng a ruta puo eo a e boulellang le ho e rata haholo e leng ya Sesotho sekolong sa Thabo-Thokoza Secondary. Ka kgwedi ya Loetse selemong sa 1983 Maphalla o ile a lokela ho tlohella mosebetsi wa hae wa botitjhere kamora hore mmuso wa mehleng wa lehae la QwaQwa o neng o etelletswe pele ke tonakgolo ya mehleng, Dr TK Mopeli o mo bitsetse ho ba mongodi, Lekgotleng la ketsamolao la lehae leo la QwaQwa.